22-åringen Gustav Mendonca Wikheim imponerte for Strømsgodset forrige sesong.

Det ble også lagt merke til utenfor landegrensene.

Nå er han klar for belgiske Gent.

– Vi skal glede oss over at vi lykkes med slike overganger. Jeg skjønner hvis supporterne blir lei seg når vi selger spillere de har blitt glade i, men dette gir grunnlag for økt satsing. Vi skal fortsette å utvikle og eksportere de til store europeiske ligaer. Det er slik vi driver. Det er vår forretningsmodell, forteller Jostein Flo til Drammens Tidende.

Ifølge avisen får Strømsgodset i overkant av 15 millioner kroner.

Han skal ha signert en fireårskontrakt med Gent.

Gent ble nummer to i sin Champions League-gruppe, der Valencia og Lyon ble utslått.

De skal møte Wolfsburg i åttedelsfinalen.

Gent topper i øyeblikket den belgiske ligaen, tre poeng foran Club Brugge.

– Det er en stor klubb, det må vi huske. Det er et lag på et høyt nivå, så han må konkurrere om en plass på laget, sier Flo.

Strømsgodset selger også sin kaptein Jørgen Horn.

Ifølge Expressen er Horn bare en medisinsk test unna en overgang til svenske Elfsborg.

Der blir 28-åringen lagkamerat med Henning Hauger.

Elfsborg ble nummer fire i Allsvenskan forrige sesong.